  Константин Вознесенских Анжелика Тихонова корреспондент 5-тӥ южтолэзе Удмуртиын пӧртэм конфессиослэн II спартакиадазы улсын нырысьсэ спортэн вырись семьяос ӵошатскозы. Соос олимпи резервысь В. В. Лукин нимо спортъя школалэн капчи атлетикая манежаз (Кооперативной ульча, 9а) пумиськозы. Со сярысь Ижкарысь но Удмуртиысь епархилэн спортъя ёзэтэзлэн «ВКонтакте» мерлыко вотэсысь бамаз ивортӥзы. Командаын куинь адями луыны кулэ (анай, атай но 7-12 аресъем нылпи). Нылэн но пиен семьяосты нимаз учкозы. Семьяос капчи атлетикая эстафетаын ӵошатскозы (атайёс 200 метр бызё, анайёс – 140 метр, нылпиос – 60 метр), ГТО куронъёсты сётозы: пиос но атайёс – выж вылын кылльыса ки вылазы ӝуткаськозы-лэзькылозы, нылъёс но анайёс – 90 сантиметр ӝуждалаем сюры борды кутскыса ӝуткаськозы-лэзькылозы; нылъёс но пиос интыысь кузьдалае тэтчалозы; скамья вылысен мыкыръяськозы (быдэс семьяен); тыбыр вылын кылльыса мугорзэс ӝуткалозы (быдэс семьяен). Куриськонъёсты 18-тӥ тулыспалозь кутозы. Пыр-почгес чӧлсконпусъя тодматскыны луэ. Тодэ вайытом, пӧртэм конфессиос куспын спартакиадаез кылем арын нырысьсэ ортчытӥзы вал. Тегъёс: Удмуртия Ижкар ӵошатсконъёс семья Спорт  